送道士十二姪歸金觀
作者：陳著
朝代：宋

paragraphs: 世道日以漓，人事日以非。
吾宗昔昌繁，儒冠森巍巍。
時節相會聚，燕笑芳菲菲。
邇來歲復歲，存者星晨稀。
我今七十九，奄奄一息微。
汝亦七十八，褵褷舊羽衣。
老我雖待盡，猶與墳墓依。
而汝百里外，煢鶴傍孤飛。
我非壽彭籛，汝非丁令威。
年事已到此，餘生露易晞。
後會安可必，欲別增歔欷。
相送出門去，溪寒日無輝。
我佇汝回首，此意知者希。
丁甯且加餐，得健時一歸。